ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1625/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαïκής Κοινότητας (χρηματοδότηση από τον προϋπολογισμό)

Λαμβάνοντας υπόψη την "τροποποιημένη πρόταση απόφασης του Ευρωπαϊκού Κοινοβουλίου και του Συμβουλίου για το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002)" και την "τροποποιημένη πρόταση απόφασης του Συμβουλίου για το πέμπτο πρόγραμμα-πλαίσιο δραστηριοτήτων έρευνας και εκπαίδευσης για την Ευρωπαϊκή Κοινότητα Ατομικής Ενέργειας (Ευρατόμ) (1998-2002)" (COM(97)439 τελικό - 97/0119 COD - 97/0120 CNS)(1),

θα μπορούσε η Επιτροπή να εξαρτήσει την κατανομή των χρηματοδοτικών πόρων από την ποσοστιαία επανεξισορρόπιση των δράσεων ανταλλαγών ανάμεσα στον ακαδημαϊκό και τον βιομηχανικό χώρο, τα πανεπιστήμια και τις ΜΜΕ, τα μείζονα ερευνητικά κέντρα και τα βιομηχανικά εργαστήρια και τις ΜΜΕ;

(1) ΕΕ C 291, 25.9.1997, σελ. 15-16.
ΓΡΑΠΤΗ ΕΡΩΤΗΣΗ E-2511/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Διαδικασία κατά της Γαλλίας λόγω παράβασης των κανόνων του ανταγωνισμού

Δεδομένου του μεγάλου αριθμού των διαδικασιών επί παραβάσει της ευρωπαϊκής νομοθεσίας σχετικά με τους κανόνες του ανταγωνισμού που έχουν κινηθεί κατά της Γαλλίας, μπορεί η Επιτροπή να ανακοινώσει την κατάσταση των διαδικασιών που σκοπεύει να κινήσει κατά της Γαλλίας λόγω μη τήρησης των κοινοτικών κανόνων ανταγωνισμού;

Κοινή απάντηση

του κ. Santer εξ ονόματος της Επιτροπής

στις γραπτές ερωτήσεις P-2478/98, E-2505/98, E-2506/98, E-2507/98,E-2508/98, E-2509/98, E-2510/98 και E-2511/98

(14 Σεπτεμβρίου 1998)

Η Επιτροπή καλεί το αξιότιμο μέλος του Κοινοβουλίου να ανατρέξει στην 15η έκθεση για τον έλεγχο της εφαρμογής του κοινοτικού δικαίου(1), η οποία αναφέρεται στο σύνολο των ενεργειών της στον τομέα αυτό.

(1) COM(98)317 τελικό.
ΓΡΑΠΤΗ ΕΡΩΤΗΣΗ E-1831/98

υποβολή: Daniela Raschhofer (NI) προς την Επιτροπή

(12 Ιουνίου 1998)

Θέμα: Διαρθρωτικές ενισχύσεις στην Αυστρία

Η Αυστρία επωφελείται από διαρθρωτικές ενισχύσεις της ΕΕ κυρίως στο πλαίσιο των περιοχών του στόχου 5β. Με τη μεταρρύθμιση των διαρθρωτικών ενισχύσεων της Ευρωπαϊκής Ένωσης οι σημερινές περιοχές του στόχου 5β πρόκειται να ενταχθούν στο νέο στόχο 2.

Ως εκ τούτου για τη χώρα αυτή προκύπτουν τα ακόλουθα σημαντικά ερωτήματα:

1. Ποιες είναι οι συνέπειες της μεταρρύθμισης για την Αυστρία και τα 9 ομόσπονδα κρατίδιά της;

2. Πρόκειται με τη μεταρρύθμιση να προκύψει περικοπή ενισχυόμενων περιοχών στα διάφορα αυστριακά κρατίδια;

3. Μειώνεται το συνολικό ποσό των ενισχύσεων που χορηγούνται στα αυστριακά κρατίδια;

Απάντηση της κας Wulf-Mathies εξ ονόματος της Επιτροπής

(30 Ιουνίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1116/98 του κ. Linser(1).

(1) ΕΕ C 13, 18.1.1999.
ΓΡΑΠΤΗ ΕΡΩΤΗΣΗ E-1623/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαïκής Κοινότητας (χρηματοδότηση από τον προϋπολογισμό)

Λαμβάνοντας υπόψη την "τροποποιημένη πρόταση απόφασης του Ευρωπαϊκού Κοινοβουλίου και του Συμβουλίου για το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002)" και την "τροποποιημένη πρόταση απόφασης του Συμβουλίου για το πέμπτο πρόγραμμα-πλαίσιο δραστηριοτήτων έρευνας και εκπαίδευσης για την Ευρωπαϊκή Κοινότητα Ατομικής Ενέργειας (Ευρατόμ) (1998-2002)" (COM(97)439 τελικό - 97/0119 COD - 97/0120 CNS)(1), θα μπορούσε η Επιτροπή να εξασφαλίσει συνέπεια ανάμεσα στις απαιτήσεις ολοκληρωμένης προσέγγισης σύμφωνα με το πέμπτο πρόγραμμα-πλαίσιο και τη συγκέντρωση και διαλειτουργικότητα των δραστηριοτήτων έρευνας στον τομέα της γενετικής, των δραστηριοτήτων στήριξης των μείζονων υποδομών και των σημαντικότερων δράσεων επί των οποίων εδράζεται η νέα αρχιτεκτονική της Κοινότητας;

Θα μπορούσε επίσης, για τον σκοπό αυτό, να προσδιορίσει σειρά ποιοτικών και ποσοτικών δεικτών προσανατολισμού και ελέγχου της δραστηριότητας των σημαντικότερων δράσεων όπως είναι η βελτίωση του τομέα της απασχόλησης, το ποσοστό της δυνάμει απορρόφησης, το ποσοστό στρατηγικής ορατότητας και ευρωπαϊκής διαστάσεως, το επίπεδο αλληλεπίδρασης μεταξύ των δράσεων σε κοινοτικό, ευρωπαϊκό και εθνικό επίπεδο, η παρουσία ΜΜΕ στον τομέα, το επίπεδο οικονομικής δραστηριότητας που δημιουργείται με τις νέες επιχειρήσεις, τις νέες θέσεις εργασίας και τις νέες δεξιότητες;

(1) ΕΕ C 291, 25.9.1997, σελ. 15-16.
ΓΡΑΠΤΗ ΕΡΩΤΗΣΗ E-1631/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Ετήσια έκθεση του Ταμείου Συνοχής (1996)

Λαμβάνοντας υπόψη την "Ετήσια έκθεση του Ταμείου Συνοχής (1996)" (COM(97)302 τελικό), θα μπορούσε να εξασφαλίσει η Επιτροπή:

1. ότι θα υπάρξει μεγαλύτερη διαφοροποίηση και καλύτερη ισορροπία στον επιμερισμό των κονδυλίων ανάμεσα στις διάφορες μορφές μεταφορικών υποδομών, με σκοπό να δοθεί προτεραιότητα στις σιδηροδρομικές και τις θαλάσσιες μεταφορές οι οποίες συμβάλλουν περισσότερο στην προστασία του περιβάλλοντος;

2. ότι, όσον αφορά τον τομέα του περιβάλλοντος, θα δίδεται μεγαλύτερη προσοχή στην προστασία και διατήρηση των φυσικών πόρων και των τοπίων υψηλής οικολογικής αξίας, καθώς και στην ποιότητα της ζωής των πολιτών;

3. ότι θα τύχει μεγάλης υποστήριξης η δημιουργία μεταφορικών και περιβαλλοντικών υποδομών στις πλέον απομακρυσμένες περιφέρειες;

Απάντηση της κας. Wulf-Mathies εξ ονόματος της Επιτροπής

(8 Ιουλίου 1998)

1. Η Επιτροπή συμφωνεί ότι το βάρος στον επιμερισμό των κονδυλίων θα πρέπει να μετατοπισθεί από τα έργα οδοποιίας και είναι σε θέση να βεβαιώσει το Κοινοβούλιο ότι στο μέλλον θα δοθεί προτεραιότητα σε σιδηροδρομικά έργα, γεγονός που επιβεβαιώνεται από την ετήσια έκθεση του 1997. Ωστόσο, πρέπει να τονισθεί ότι ο οδικός είναι ο καλύτερος τρόπος για την εξασφάλιση πρόσβασης στις πιο απομακρυσμένες περιφέρειες της ηπείρου.

2. Σύμφωνα με την εμπειρία της Επιτροπής, η μεγαλύτερη εμπλοκή του Ταμείου Συνοχής σε περιοχές προστασίας και διατήρησης φυσικών πόρων και στην ύπαιθρο θα σήμαινε διαχείριση μεγάλου αριθμού έργων κόστους χαμηλότερου από 10 εκ. ECU. Ωστόσο, οι κανόνες ορίζουν ότι τα έργα που υπάγονται στην εν λόγω κατηγορία εγκρίνονται μόνο εάν είναι δεόντως δικαιολογημένα. Συνεπώς, η Επιτροπή είναι της γνώμης ότι θα πρέπει να συνεχίσει να δίδεται προτεραιότητα στις πλέον επείγουσες περιβαλλοντικές ελλείψεις των δικαιούχων κρατών μελών, κυρίως σε αυτές που επηρεάζουν την ανθρώπινη υγεία. Μέχρι στιγμής, υπήρξε μεγάλος αριθμός περιβαλλοντικών έργων μεγάλης κλίμακας. Πάντως, η Επιτροπή δεν διαθέτει επαρκές ανθρώπινο δυναμικό για τη διαχείριση μεγάλου αριθμού μικρών έργων.

Ωστόσο, είναι πιθανό να υπάρξουν εξαιρέσεις σε αυτόν τον γενικό κανόνα, εάν ένα κράτος μέλος υποβάλει πρόταση για κατάλληλα έργα προστασίας της φύσης.

Θα μπορούσε, επίσης, να τονισθεί ότι έργα για την προστασία και διατήρηση των φυσικών πόρων και του φυσικού χώρου μπορούν να χρηματοδοτηθούν εντός του πλαισίου των μέτρων του ΕυρωπαΙκού Γεωργικού Ταμείου Προσανατολισμού και Εγγυήσεων (ΕΓΤΠΕ), συμπεριλαμβανομένου του κανονισμού (ΕΟΚ) 2078/92 του Συμβουλίου(1) για μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος και διατήρησης του φυσικού χώρου.

3. Το Ταμείο Συνοχής μπορεί να συγχρηματοδοτήσει τέτοιου είδους επενδύσεις, με την προϋπόθεση ότι προτείνονται έργα που μπορούν να χρηματοδοτηθούν κατάλληλα και είναι δικαιολογημένα από οικονομική και περιβαλλοντική άποψη.

(1) ΕΕ L 215, 30.7.1992.
ΓΡΑΠΤΗ ΕΡΩΤΗΣΗ E-2510/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Εξέλιξη της διαδικασίας κατά της Γαλλίας λόγω παράβασης των κοινοτικών κανόνων για τον ανταγωνισμό

Μπορεί η Επιτροπή να ανακοινώσει την κατάσταση και το περιεχόμενο των διαδικασιών που κινήθηκαν κατά της Γαλλίας λόγω μη τήρησης των κοινοτικών κανόνων για τον ανταγωνισμό;
ΓΡΑΠΤΗ ΕΡΩΤΗΣΗ E-2065/98

υποβολή: Cristiana Muscardini (NI) προς την Επιτροπή

(7 Ιουλίου 1998)

Θέμα: Αναδιάρθρωση των Ακαδημιών Καλών Τεχνών σε ιδρύματα ανώτερης εκπαίδευσης

Στις χώρες της Ευρωπαϊκής Ένωσης, με εξαίρεση - όπως φαίνεται - την Ιταλία, το δίπλωμα των Ακαδημιών Καλών Τεχνών ισοδυναμεί με πτυχίο. Τον Απρίλιο του 1989 η ιταλική βουλή, έχοντας επίγνωση της διαφοράς αυτής, ενέκρινε ημερήσια διάταξη με την οποία δέσμευε την κυβέρνηση να εγκρίνει αναδιάρθωση των εν λόγω Ακαδημιών για την "ένταξή τους σε έναν πανεπιστημιακό κύκλο σπουδών που θα καλύπτει τις νομοθετικές ελλείψεις της ιταλικής νομοθεσίας έναντι της ευρωπαϊκής". Το Μάρτιο του 1997 επιτέλους, η βουλή ενέκρινε ομόφωνα το νομοθετικό διάταγμα 2881 που μετατρέπει της Ακαδημίες σε ιδρύματα ανώτερης εκπαίδευσης πανεπιστημιακού επιπέδου. Από τότε το κείμενο έχει σταματήσει στο πλαίσιο της Επιτροπής Πολιτισμού της Γερουσίας και ο νόμος 59/97 (αποκαλούμενος Bassanini bis, από το όνομα του συντάκτη του) στο άρθρο 21, εδάφιο 11, σε αντίθεση μεταξύ άλλων με το άρθρο 33 του Συντάγματος υποβιβάζει τις Ακαδημίες σε ιδρύματα δευτεροβάθμιας εκπαίδευσης.

Γνωρίζει η Επιτροπή:

1. Την αντιφατική αυτήν κατάσταση που πλήττει τους σπουδαστές των εν λόγω Ακαδημιών;

2. Πώς κρίνει την εκ των πραγμάτων αυτή διάκριση που δεν επιτρέπει στους ιταλούς πτυχιούχους των εν λόγω Ακαδημιών να αναγνωρίζεται ο τίτλος σπουδών τους στις άλλες χώρες της ΕΕ σε επίπεδο ταυτόσημο εκείνου των ευρωπαίων συναδέλφων τους;

3. Ποια πρωτοβουλία προτίθεται να αναλάβει έναντι των ιταλικών αρχών προκειμένου να επιταχυνθεί η διαδικασία σε πλαίσιο Γερουσίας εις τρόπον ώστε να καλυφθεί άπαξ δια παντός το κενό που υπάρχει μεταξύ ιταλικής και ευρωπαϊκής νομοθεσίας (όπως συνέβη για τους σπουδαστές των Ακαδημιών Σωματικής Αγωγής);

4. Δεν θεωρεί ότι η δικαιολογημένη συνδικαλιστική εξέγερση των σπουδαστών των Ακαδημιών Καλών Τεχνών που πραγματοποιείται από ορισμένες εβδομάδες, εντάσσεται στο πλαίσιο της προάσπισης των δικαιωμάτων που αναγνωρίζει η νέα ευρωπαϊκή ιθαγένεια;
ΓΡΑΠΤΗ ΕΡΩΤΗΣΗ E-2505/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Εξέλιξη της διαδικασίας κατά της Γαλλίας λόγω παράβασης του κοινοτικού δικαίου σε θέματα περιβάλλοντος

Δεδομένης της ιδιαίτερης σημασίας των περιβαλλοντικών θεμάτων, μπορεί η Επιτροπή να ανακοινώσει την κατάσταση και το περιεχόμενο των διαδικασιών που κινήθηκαν κατά της Γαλλίας λόγω μη τήρησης της κοινοτικής νομοθεσίας στον τομέα του περιβάλλοντος;
ΓΡΑΠΤΗ ΕΡΩΤΗΣΗ E-1928/98

υποβολή: Roberta Angelilli (NI) προς την Επιτροπή

(18 Ιουνίου 1998)

Θέμα: Ενισχύσεις προς τις επιχειρήσεις με έδρα τις ζώνες που επλήγησαν από τον σεισμό στην Ομβρία και στις Μάρκε

Ο ιταλικός νόμος προβλέπει ειδικές ρυθμίσεις όσον αφορά την πρόσβαση στα Διαρθρωτικά Ταμεία για τις επιχειρήσεις που έχουν την έδρα τους σε περιοχές που έχουν πληγεί από σεισμό; προβλέπει επίσης ότι το Υπουργείο Βιομηχανίας μπορεί να αποφασίσει την αναβολή της προθεσμίας υποβολής των αιτήσεων για αυτές τις κατηγορίες επιχειρήσεων, πράγμα που αποτελεί σημαντική δυνατότητα για τις επιχειρήσεις της Ομβρίας και των Μάρκε.

Το κείμενο της διάταξης, δια της οποίας θα μπορούσε να επεκταθεί η πρόσβαση στα ταμεία για περιοχές δεν περιλαμβάνονται σε αυτά, η μεγιστοποίηση των οικονομικών πλεονεκτημάτων, η χρησιμοποίηση των ταμείων υπό τους όρους που δικαιούνται οι περιοχές του στόχου 1, διαβιβάστηκε από το Υπουργείο Εξωτερικών στην ΕΕ μέσω ανακοίνωσης της 19ης Δεκεμβρίου 1997.

Ερωτάται η Επιτροπή: είναι αλήθεια ότι η ΕΕ δεν έχει ακόμη δώσει τη συγκατάθεσή της επειδή θεωρεί ότι τα οικονομικά πλεονεκτήματα δεν μπορούν να επεκταθούν (όπως ζητούν οι ιταλικές αρχές), εκτός από τις ζώνες που επλήγησαν από σεισμό στην Ομβρία και τις Μάρκε, στις άλλες περιοχές της Ιταλίας που υπέστησαν ζημίες κατά τα τελευταία έτη και βρίσκονται σε μαρασμό;

Απάντηση του κ. Van Miert εξ ονόματος της Επιτροπής

(11 Σεπτεμβρίου 1998)

Η Επιτροπή πληροφορεί το Αξιότιμο Μέλος ότι στις 7 Ιουλίου 1998 συνάντησε τις ιταλικές αρχές προκειμένου να συζητήσει την ιταλική πρόταση όσον αφορά τις ενισχύσεις στις επενδύσεις υπέρ των επιχειρήσεων στις ζώνες που επλήγησαν από το σεισμό. Με την ευκαιρία αυτή, η Επιτροπή εξέφρασε τις επιφυλάξεις της όσον αφορά τις ιδιαίτερα υψηλές εντάσεις ενίσχυσης που προβλέπονται, δεδομένου ότι δεν πρόκειται για ενισχύσεις αποκατάστασης των ζημιών αλλά για πραγματικές ενισχύσεις στις επενδύσεις.

Οι ιταλικές αρχές έλαβαν υπόψη τους τις εν λόγω δυσκολίες. Η Επιτροπή είναι πεπεισμένη ότι θα βρεθεί λύση το ταχύτερο δυνατό προκειμένου να τεθούν στη διάθεση των εν λόγω ζωνών όλα τα μέσα που απαιτούνται για να επιταχυνθεί η ανασυγκρότηση και ανάκαμψή τους.

Η Επιτροπή διευκρινίζει ότι, σε κάθε περίπτωση, οι εν λόγω δυσκολίες σχετικά με την έγκριση του προτεινόμενου σχεδίου ενισχύσεων δεν αφορούν τις παρεμβάσεις ανασυγκρότησης και αναζωογόνησης που προβλέπονται από τα ενιαία έγγραφα προγραμματισμού για τις επιλέξιμες ζώνες στόχου 5β των δύο περιοχών, οι οποίες πρόκειται σύντομα να λάβουν συμπληρωματική βοήθεια από τα διαρθρωτικά ταμεία ύψους σχεδόν 500 εκατ. ECU.
ΓΡΑΠΤΗ ΕΡΩΤΗΣΗ E-2092/98

υποβολή: Doeke Eisma (ELDR) προς την Επιτροπή

(10 Ιουλίου 1998)

Θέμα: Η μεγάλη αύξηση των περιπτώσεων της Κάκωσης λόγω Επαναλαμβανόμενης

Γνωρίζει η Επιτροπή τη νέα ασθένεια Κάκωση λόγω Επαναλαμβανόμενης Κόπωσης (RSI);

Μπορεί η Επιτροπή να αναφέρει ποιά ακριβώς είναι η αιτία αυτής της ασθένειας και τί μέθοδοι ίασης ή ποιά προληπτικά μέτρα είναι γνωστά;

Μπορεί η Επιτροπή να αναφέρει πόσες περιπτώσεις RSI αναφέρθηκαν στην ΕΕ το 1997;

Συμφωνείτε μαζί μου ότι, εαν δεν υπάρξει γρήγορα μεγαλύτερη σαφήνεια ως προς την αιτία και τις μεθόδους πρόληψης, η ταχεία αύξηση των περιπτώσεων της ασθένειας, σε συνδυασμό με τον ολοένα και σημαντικότερο ρόλο του κομπιούτερ στη σύγχρονη κοινωνία μας, μπορεί να έχει τεράστιες οικονομικές συνέπειες;

Ποιά μέτρα προτείνει η Επιτροπή γιά την καταπολέμηση και την πρόληψη της εν λόγω ασθένειας;

Απάντηση του κ. Flynn εξ ονόματος της Επιτροπής

(11 Σεπτεμβρίου 1998)

Η Επιτροπή έχει επίγνωση του προβλήματος των μυοσκελετικών παθήσεων και ιδιαίτερα της "κάκωσης λόγω επαναλαμβανόμενης κόπωσης (RSI)".

Όσον αφορά την πρόληψη και τη θεραπεία των επαγγελματικών ασθενειών, η σύσταση της Επιτροπής 90/326/ΕΟΚ της 22.05.1990 σχετικά με την έκδοση ευρωπαϊκού καταλόγου επαγγελματικών ασθενειών(1) περιλαμβάνει στο παράρτημα I, μεταξύ των ασθενειών που προκαλούνται από φυσικούς παράγοντες, 8 διαφορετικές διαγνωστικές ομάδες μυοσκελετικών παθήσεων.

Στο πλαίσιο της εναρμόνισης των στατιστικών σχετικά με τις επαγγελματικές ασθένειες (σχέδιο "European occupational diseases statistics" (EODS)), η Επιτροπή συνέλεξε δεδομένα στη διάρκεια του έτους αναφοράς 1995. Τα προκαταρκτικά αποτελέσματα αυτού του σχεδίου, που δεν έχουν ακόμη δημοσιευθεί, έδειξαν ότι 3.400 περίπου περιπτώσεις παράλυσης των νεύρων λόγω επαναλαμβανόμενης κόπωσης αναγνωρίστηκαν το 1995 στην Κοινότητα. Οι περισσότερες από αυτές τις περιπτώσεις είναι σύνδρομο της σήραγγας του καρπού, το οποίο συχνά οφείλεται στις επαναληπτικές κινήσεις του χεριού και του βραχίονα. Όμως λόγω διαφορών μεταξύ των κρατών μελών, αυτά τα μεγέθη καλύπτουν μόνο έναν ελάχιστο αριθμό περιπτώσεων και θα πρέπει να ερμηνευθούν με σύνεση.

Από πληροφορίες σχετικά με την αναλογία των ατόμων που εκτίθενται σ¢ αυτό τον κίνδυνο προέκυψε ότι 26 % του ενεργού πληθυσμού στην Κοινότητα επισημαίνει την εργασία που συνεπάγεται σύντομα επαναληπτικά καθήκοντα και ότι 46 % του ενεργού πληθυσμού δήλωσε εκτέλεση εργασίας που συνεπάγεται επαναληπτικές κινήσεις του χεριού ή του βραχίονα. Αυτά τα είδη καθηκόντων σχετίζονται π.χ. με τους προσωπικούς υπολογιστές.

Ο Ευρωπαϊκός Οργανισμός για την Ασφάλεια και την Υγεία στην Εργασία (Μπιλμπάο) συλλέγει δεδομένα σχετικά με αυτό το θέμα. Σήμερα, κατόπιν αιτήματος της Επιτροπής, αυτά τα δεδομένα θα πρέπει επίσης να παρέχουν πληροφορίες σχετικά με τις εργασίες και δραστηριότητες κινδύνου εμφάνισης αυτών των διαταραχών. Ο Οργανισμός προβλέπει ότι τα αποτελέσματα θα είναι διαθέσιμα το 1999.

(1) ΕΕ L 160, 26.6.1990.
ΓΡΑΠΤΗ ΕΡΩΤΗΣΗ E-2081/98

υποβολή: Alexandros Alavanos (GUE/NGL) προς την Επιτροπή

(10 Ιουλίου 1998)

Θέμα: Το πρόγραμμα URBAN στην Ελλάδα

Ο βασικός στόχος του προγράμματος URBAN είναι να συμβάλει στην αναζήτηση βιώσιμων λύσεων σε περιοχές με έντονα κοινωνικά προβλήματα. Μια από τις επιλέξιμες περιοχές του προγράμματος για την Ελλάδα (υποπρόγραμμα) είναι η περιοχή Δραπετσώνας-Κερατσινίου.

Το Πέραμα, που και γεωγραφικά αποτελεί συνέχεια της περιοχής Δραπετσώνας-Κερατσινίου αλλά και αντιμετωπίζει τα ίδια και εντονότερα κοινωνικά προβλήματα (έντονη ανεργία, πληθώρα μικρών και μεσαίων επιχειρήσεων που εκπληρούν τους όρους του προγράμματος κ.λπ.), δεν έχει ενταχθεί στο ανωτέρω πρόγραμμα.

Γνωρίζει η Επιτροπή τους λόγους που δεν εντάχθηκε η περιοχή στο εν λόγω πρόγραμμα; Μπορεί να ενταχθεί και με ποιά διαδικασία;

Απάντηση της κ. Wulf-Mathies εξ ονόματος της Επιτροπής

(5 Αυγούστου 1998)

Η Επιτροπή γνωρίζει ότι υπάρχουν στην Ελλάδα υποβαθμισμένες αστικές περιοχές που δεν αποτελούν μέρος του προγράμματος της κοινοτικής πρωτοβουλίας URBAN. Πράγματι, δεδομένου ότι ο προϋπολογισμός της εν λόγω πρωτοβουλίας είναι περιορισμένος, χρειάστηκε να υπάρξει επιλογή μεταξύ των περιοχών. Η επιλογή αυτή πραγματοποιήθηκε από τις ελληνικές αρχές υπέρ άλλων αστικών συνοικιών που παρουσιάσουν προβλήματα, εκτός από εκείνη του Περάματος. Η συμπερίληψη εκ των υστέρων της συνοικίας αυτής θα ήταν δυνατή μόνον εφόσον οι ελληνικές αρχές το ζητούσαν, εάν ο προϋπολογισμός του URBAN το επέτρεπε (πράγμα το οποίο σήμερα δεν είναι δυνατόν) και αν υπήρχε ήδη συγκεκριμένο πρόγραμμα δράσης το οποίο να επιτρέπει την εφαρμογή του πριν το τέλος του 1999.
ΓΡΑΠΤΗ ΕΡΩΤΗΣΗ E-1537/98

υποβολή: Caroline Jackson (PPE) προς την Επιτροπή

(18 Μαΐου 1998)

Θέμα: Φάρμακα για άλογα

Το γεγονός ότι η ΕΕ κατέταξε τα άλογα στην κατηγορία των ζώων παραγωγής τροφίμων δημιουργεί προβλήματα στο Ηνωμένο Βασίλειο όπου πολλά άλογα είναι άλογα αναψυχής, και όπου τα χρησιμοποιούμενα φάρμακα δεν ανταποκρίνονται συνήθως στα μέγιστα επιτρεπόμενα όρια καταλοίπων που απαιτούνται σε περίπτωση χρησιμοποίησής τους σε ζώα παραγωγής τροφίμων. Στις περιπτώσεις αυτές το κόστος καθορισμού ανωτάτου επιτρεπομένου ορίου καταλοίπων (MRL) είναι απαγορευτικά υψηλό, δεδομένου του σχετικά περιορισμένου εμπορίου φαρμάκων για άλογα. Εκφράζονται ανησυχίες σχετικά με τα αποτελέσματα της απόσυρσης από την αγορά πολλών φαρμάκων που στη Βρετανία χρησιμοποιούνται ευρέως για τα άλογα, ως αποτέλεσμα της κοινοτικής νομοθεσίας.

Μπορεί η Επιτροπή να μας πει εάν είναι διατεθειμένη να εισαγάγει παρέκκλιση από την κοινοτική νομοθεσία, βάσει της οποίας τα κράτη μέλη θα μπορούν να εξουσιοδοτούν τη χρήση ορισμένων κτηνιατρικών φαρμακευτικών προϊόντων για άλογα αναψυχής, ακόμη και όταν δεν ανταποκρίνονται στα ανώτατα επιτρεπόμενα όρια όσον αφορά τα κατάλοιπα κτηνιατρικών φαρμάκων;
ΓΡΑΠΤΗ ΕΡΩΤΗΣΗ P-2346/98

υποβολή: Frédéric Striby (I-EDN) προς την Επιτροπή

(13 Ιουλίου 1998)

Θέμα: Νυχτερινές αεροπορικές πτήσεις και μέτρα κατά του θορύβου

Η Ευρωπαϊκή Επιτροπή όφειλε να αναλάβει, κατόπιν αιτήματος του Ευρωπαϊκού Κοινοβουλίου (ψήφισμα της 10ης Ιουνίου 1997 σχετικά με το Πράσινο Βιβλίο "μελλοντική πολιτική για το θόρυβο")(1) συγκεκριμένες πρωτοβουλίες για να περιορισθεί το επίπεδο ηχητικών εκπομπών στα αεροδρόμια της Ευρωπαϊκής Ένωσης (περιορισμός του θορύβου των αεροσκαφών, μείωση των νυχτερινών πτήσεων). Οι περίοικοι ενοχλούνται, πράγματι, ιδιαίτερα και μάλιστα υφίστανται ερεθισμό από τις νυχτερινές αεροπορικές πτήσεις και κινητοποιούνται σε όλα τα μέρη της Ευρώπης.

Η Ευρωπαϊκή Επιτροπή έχει ήδη λάβει περιοριστικά μέτρα και εάν ναι ποιά είναι αυτά; Ποιές κατηγορίες αεροδρομίων/αερολιμένων θα αφορούν τα μέτρα;

Απάντηση του κ. Kinnock εξ ονόματος της Επιτροπής

(27 Ιουλίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1721/98 του της κας Beres(2).

(1) Εγγρ. Α4-183/97 - ΕΕ C 200, 30.6.1997.

(2) βλέπε σελίδα 75.
ΓΡΑΠΤΗ ΕΡΩΤΗΣΗ P-0890/98

υποβολή: Patricia McKenna (V) προς την Επιτροπή

(11 Μαρτίου 1998)

Θέμα: Άρνηση των ιρλανδικών αερογραμμών Ryanair να αναγνωρίσουν τις συνδικαλιστικές οργανώσεις

Η ιρλανδική αεροπορική εταιρία Ryanair έχει εμπλακεί σε συνεχιζόμενη έριδα με τους φορτωτές και εκφορτωτές των αποσκευών στις πτήσεις της. Η έρις ξεκινά από την άρνηση της εταιρίας να αναγνωρίσει ή να διαπραγματευτεί με την εταιρία η οποία εκπροσωπεί τους εργαζόμενους αυτούς. Η εταιρία αρνήθηκε επίσης να υποβληθεί στη συνήθη διαδικασία επίλυσης των συνδικαλιστικών διαφορών δεδομένου ότι δεν πρόκειται να συμμετάσχει σε καμία διαδικασία διαιτησίας που έχει ξεκινήσει το ιρλανδικό εργατικό δικαστήριο.

Η διοίκηση της Ryanair υπήρξε σημαντικός καρπωτής της ελευθέρωσης των αεροπορικών μεταφορών στην ΕΕ.

Έχοντας υπόψη τα Άρθρα 11-13 του Ευρωπαϊκού Κοινωνικού Χάρτη, που αφορούν τα δικαιώματα των εργαζομένων στην ελευθερία του συνεταιρίζεσθαι και στις συλλογικές διαπραγματεύσεις, σκοπεύει η Επιτροπή να διερευνήσει τα θέματα που άπτονται της έριδας της Ryanair και να συντάξει σχετική έκθεση; Τί άλλα μέτρα προτίθεται να λάβει εν προκειμένω;

Πότε θα δημοσιεύσει η Επιτροπή την έκθεση αξιολόγησης που έχει υποσχεθεί σχετικά με τον κοινωνικό αντίκτυπο της ελευθέρωσης των αεροπορικών μεταφορών;

Έχει η Επιτροπή προτάσεις να υποβάλει σχετικά με το πώς μπορούν να προστατευθούν τα δικαιώματα των εργαζομένων στην ελευθερία του συνεταιρίζεσθαι και στις συλλογικές συμβάσεις σε περιπτώσεις όπου οι εταιρίες προσπαθούν να τα αγνοήσουν;

Συμπληρωματική απάντηση

του κ. Flynn εξ ονόματος της Επιτροπής

(13 Μαΐου 1998)

Το θέμα που ανέφερε η κα βουλευτής δεν εμπίπτει στην αρμοδιότητα της Κοινότητας. Το άρθρο 2(β) της συμφωνίας για την κοινωνική πολιτική που έχει προσαρτηθεί στο κοινωνικό πρωτόκολλο (νέο άρθρο 137(β) της συνθήκης του Άμστερνταμ) αναφέρει σαφώς ότι οι διατάξεις του δεν ισχύουν για τα δικαιώματα συμμετοχής σε συνδικαλιστικές οργανώσεις, της απεργίας ή της επιβολής ανταπεργίας.

Ωστόσο η Επιτροπή είναι υπεύθυνη για την ανάπτυξη σχέσεων μεταξύ διοίκησης και εργαζομένων σε ευρωπαϊκό επίπεδο. Ο ευρωπαϊκός κοινωνικός διάλογος βασίζεται στη συνεργασία και στο διάλογο σε ευρωπαϊκό και εθνικό επίπεδο. Εάν ένας κοινωνικός εταίρος αρνείται ακόμη και να αναγνωρίσει τη νομιμότητα του άλλου, τότε υπονομεύεται όλη η δομή του κοινωνικού διαλόγου και της συνεργασίας.

Μια μελέτη για τις κοινωνικές συνέπειες λόγω αλλαγών στον τομέα της πολιτικής αεροπορίας αποστέλλεται απευθείας στην κα βουλευτή και στη Γραμματεία του Κοινοβουλίου.